  Виталий Пронин Милям корреспондентмы Мария Емельянова эскерон ортчытӥз Удмурт кыллэн нуналэз азьын тодэммы потӥз, тросэз-а Ижкарын улӥсьёс анай кылмес тодо. Туспуктӥсьмес ӧтьыса, потӥ шор ульчаосты котыръяны, пумиськись муртъёслэсь удмурт кылын юалляй: «Уд-а тодӥське, кытын «Удмурт дунне» газетлэн редакциез?» Сюлмо калык Зэмзэ ке, озьы юалляськыса ветлыны трос дӥсьтон кулэ вылэм: нош шорам лек учкизы ке? Лек вазизы ке? Туж сюлмаськи ке но, мар луоз — луоз шуыса, потӥ. Киям кӧня ке газет кутӥ, Максим Егоров туспуктӥсьмы — фотоаппаратсэ. Калык фотоаппаратэзлэсь медаз кышкатскы шуыса, со мынэсьтым кӧня ке палэнынгес ветлӥз. Ижкар ульчаосты туспуктыса ветлӥсько, пе. 10 часын ӵукна педлон калыкез трос ик ӧвӧл, ваньзы ужын. Шор площадёзь вуимы, солэсь выльдӥськем люкетсэ адӟоно шуыса. Тани пумитамы сюриз 25-30 аресъем нылмурт. Талэсь юалляськоно, лэся. Шуисько: «Ӟечбуресь, уд-а тодӥське, кытын «Удмурт дунне» газетлэн редакциез?» Зэмзэ ке, юанэ секыт ӧй вал. Угось «газет» но «редакция» кылъёсты ӟуч адями капчиен валалоз, «Удмурт дунне» нимез кылыса но, валалоз, удмурт кылын вазиськисько шуыса. Нош «ӟечбуресь» кылэз, малпасько вал, Удмуртилэн котькуд сэрегаз тодо. Мыным туж сюлмо нылаш сюриз. Ӟуч сямен пыр-поч юалляськыны ӧдъяз: «Мае ке утчаськоды-а, мар-а? Адрессэ тодӥськоды-а?» Газет берын редакцимылэн адресэз гожтэмын, сое возьматӥ. Со мыным сюресэз валэктыны кутскиз. Тау карыса, мон солы ӟуч сямен валэктӥ, ми таӵе эксперимент ортчытӥськомы шуыса. Гордэктӥз, туж жалясько, пе, удмурт кылэз уг валаськы шуыса. Пичи Пурга ёросысь Бобья-Уча гуртысь Александр Владимиров дораз «Удмурт дунне» газетэн бертӥз. Перепечсэс уг басьты! Нош ми сюресмес азьланьтӥмы. Кин пумитамы уг сюры — ваньзы йырынызы шонало, «Мон тӥледыз уг валаськы», «Дыртӥськомы», «Ӟуч сямен вералэ ай», шуо. Мылкыд куашказ. Нош удмурт кылэз валасьёсты воксё ӧм пумиталэ ке? Али Шор площадьын кӧня ке интыосын удмурт перепечен вуз каро. Татын ке но мыным удмурт кылын вазёзы, дыр, шуыса, нырысетӥяз пыри. Пумитаз горд тушо йӧно воргорон, йырам чилектӥз «Оло, удмурт?» Юанме сётӥ но синъёсызъя ик валай, мар верасько, уг вала шуыса. Киысьтым газетме возьматыны кутски. «Кельтэ татчы ӝӧк вылэ, ми пумит ӧвӧл», пе. Кожаз, мон соос дорын газет вӧлмытыны медӥсько. Берло ӟуч сямен валэктӥ но, пумитам лек шуиз: «Мон уг тодӥськы, кытын редакция. Удмурт кылдэс но уг тодӥськы!» Вот возьыттэм, малпай. Удмурт сиёнэн вуз каре, нош удмурт кылэз уг гажа! Соку мон ӧй на тоды, мукетаз перепечен вуз карон сэрегын мынэсьтым мылкыдме эшшо но золгес куашкатозы шуыса. Татын пумитам лекъяськыса ик вазизы, соос, пе, ӟуч кылын гинэ верасько. Асьсэлы «усто» реклама каризы! Табере доразы выльысь пырыны, перепечсэс оскалтыны мылкыды ӧвӧл. Ачим пӧрало ай! Ялан ӝуась тыл дорын калгись кышномуртъёсудмурт кылын мыло-кыдо вазизы.Туспуктӥз Максим Егоров. Кузьым — газет Учкисько но — аптека вӧзын пияш сылэ. Тусыз удмурт кадь... Юанме сётӥ: «Уд-а тодӥськы, кытын интыяськемын «Удмурт дунне»? Нош ик шорам паймем синъёс учко. Таиз но уг вала, лэся... Но макем шумпотӥ, куке со пумитам удмурт сямен вазиз: «Ма, уг...» Озьы тодматскимы Пичи Пурга ёросысь Бобья-Учаысь Саша Владимировен. Солы 14 арес. Ижкаре эмъяськыны ветлэм, доре бертон дырзэ витьыса, шоркаретӥ поръясько, пе. Соку валамон луиз, малы со абдраса шорам учкиз: Ижкарын уг улы, кытын редакцимы, уг тоды. Ми сое ушъямы, удмурт кыллэн матэктӥсь нуналэныз ӟечкыламы, дораз «Удмурт дунне» газетлэн выль номереныз келямы. Аслам но мылкыды ӝутскиз. Удмуртъёсты пумитаны луэ ик вылэм. Ялан ӝуась тыл палан удмурт кенакъёсын тодматскимы на. Таосыз кемалась Ижкарын уло ни, пе. Чылкыт омырен шоканы потӥллям. Жаляса верано, редакцие сюрес соос милемлы ӧз возьматэ, газетмес но ум лыдӟиське, пе. Киысьтым «Удмурт дуннеез» соослы но кузьмай, азьланяз мед лыдӟиськозы шуыса. Редакция пала вуыкумы, адӟисько, сюрес вамен 3 кышномуртъёс пото. Таослэсь юало на но туннэлы окмоз, кожай. Ӧй но малпа вал, соос мыным удмурт сямен вазёзы: «Ми Ижкарысь ӧвӧл, ум тодӥське, кытын мар вань». Тазьы мон Яр ёросысь дышетӥсьёсты пумитай, соос тодон-валанзэс будэтон понна курсъёсы вуиллям. Таосызлы но «Удмурт дунне» газетлэсь выль номерзэ сётӥ. I don’t speak udmurt Оглом 30 пала адямилэсь юалляськи, пумитам удмурт кылын 3 мурт гинэ вазиз. Алдаськисько! Арлыдо воргорон мыным «Ӟечбур!» шуиз ик, но бӧрысь монэ ӟуч кылэ выжыны куриз. Удмурт сямен, пе, «ӟечбур» сяна, номыре уг тодӥськы. Ульчаын кыӵе но адямиосын уд пумиськы, ява! Оскоды-а, уд-а, удмурт юанэлы англи кылын но валэктон сётӥсьёс вал. Одӥг кышномуртлэсь юасько: «Валэктоды-а мыным, кытын «Удмурт дунне» редакция?» Со мыным вера: «I’m sorry, I don’t speak udmurt (Вождэс эн вае, удмурт сямен уг вераськиськы)». Интыям долкаса сылӥсько. Шузи улэ аналскиз меда яке зэм но кунгож сьӧрысь дорамы вуэмын? Паймод но бырод: Удмуртилэн шор сюлэмаз англи кылын вераськисьсэ пумиталод, нош удмурт кылынзэ — уд. Синйылтӥ, арлыдоослэн монэн вераськемзы, мыным юрттэмзы туж ик уг поты шуыса. Тросэз шорам кырыж учкылӥзы но «Уг валаськы» шуыса пегӟылӥзы. Вуз карон центръёсын, ульчаосын ӵем сыло рекламаен кагазъёсты, газетъёсты люкылӥсь муртъёс. Соин ик, киысьтым газетме адӟыса, малпаллязы, мон сое сётъясько яке вузасько шуыса. «Ӟечбуресь» шуэме бере ик, «Нет» вераллязы но сюрессэс азьланьтылӥзы. Одӥг песянай гинэ мыным пыр-поч валэктӥз, кытын «Удмурт дунне» газетлэн редакциез интыяськемын. Ачиз ӟуч ке но, газетмылэсь нимзэ тодмаса, сюрес возьматӥз. Ачиз редакция котырын улэ вылэм. Егитъёс ӵемгес дугдылӥзы, оло, ачим но егит шуыса. Пельёсысьтызы наушникъёссэс поттыса ик, валаны выризы, мар юасько. Но удмурт кылэз соос кулэ уг каро. Берло куд-огеныз ӟуч сямен вераськылӥ на, уг-а поты удмурт кылэз кӧня ке коть валамзы шуыса. «Дырмы но, мылкыдмы но ӧвӧл, — шуылӥзы, — ӟуч кыл окме». 10 пӧлысь огез гинэ вала Ужан интыям суро-пожо мылкыдын вуи. Огласянь, шумпотӥсько, кӧня ке удмуртъёсты пумитаны быгатӥ шуыса. Мукет ласянь, тросэз соос пӧлысь Ижкарын уг уло, пӧртэм ужъёссыя лыктӥллям. Пӧрме, ульчаын 10 мурт пӧлысь огез гинэ удмурт кылэз вала. Оскеме потэ, Ижлэн шор ульчаосаз гинэ озьы шуыса. Выль ёросъёсаз удмурт кылэз ӵемгес кылыны луэ: элькунысьтымы егит семьяос квартираос басьто, шоркаре улыны интыясько. Отӥ калгыса, ог-огенызы удмурт сямен вераськисьёсты ӵемгес пумитаны луэ. Табере чидатэк витисько лыдъян-чотанлэсь йылпумъянъёссэ. Кӧня меда удмурт кылын вераськисьёс? Кӧня ке ар ортчыса, городын соос тросгес луозы меда? Яке удмурт кылын вераськисьёсты эшшо но кемагес утчано луоз-а? 10 ар ортчыса, нош ик юалляськыны потано. Мария Емельянова Теги: удмуртдунне удмурткыл удмурткыллэннуналыз  